29.4.2020 Sakari Tuunainen
Alustus – Tulkoon sinun valtakuntasi

Tulkoon sinun valtakuntasi. 
Jeesuksen opettama "Isä meidän" rukous kuuluu seuraavasti; 
Matt. 6:9-13. Rukoilkaa te siis näin: Isä meidän, joka olet taivaissa! Pyhitetty olkoon sinun nimesi. Tulkoon sinun valtakuntasi. Tapahtukoon sinun tahtosi, myös maan päällä niin kuin taivaassa. Anna meille tänä päivänä jokapäiväinen leipämme. Ja anna meille velkamme anteeksi, niin kuin mekin annamme anteeksi niille, jotka ovat meille velassa. Äläkä anna meidän joutua kiusaukseen, vaan päästä meidät pahasta. 

(Ja rukoukseen liitetty ylistys) Sillä sinun on valtakunta, voima ja kunnia iankaikkisesti. Aamen. 
Jumalan valtakunta liittyy aina Jeesuksen Kristuksen läsnäoloon ihmisen elämässä. Voisi sanoa, että siellä, missä Jeesus Kristus on, siellä on läsnä myös jumalan valtakunta. Varsinaisesti Jumalan valtakunta murtautui esiin helluntaina. 
Jumalan valtakunta on käsitteenä vaikea siksi, että uudestisyntyneet Jumalan lapset toisaalta jo ovat sisällä Jumalan valtakunnassa mutta toisaalta he ovat vielä matkalla sinne. Ja siksikin, että vain Pyhä Henki voi ihmiselle kirkastaa sen, mitä Jumalan valtakunta on. 

Johannes Kastaja oli vanhan liiton (lakiliiton) viimeisin profeetta. Hän oli Messiaan (Jeesuksen Kristuksen) edelläkävijä. Messiaan tulosta ennustivat myös monet Vanhan testamentin profeetat (esim. Jes. 9:5-6). 
Luuk. 16:16. "Lain ja profeettojen aika kesti Johannekseen asti. Siitä lähtien on julistettu hyvää sanomaa Jumalan valtakunnasta, ja jokaista vaaditaan tulemaan sinne. 

Matt. 3:1-3. Noihin aikoihin Johannes Kastaja tuli ja alkoi julistaa Juudean autiomaassa: "Kääntykää, sillä taivasten valtakunta on tullut lähelle!" Juuri häntä tarkoittaa profeetta Jesajan sana: Ääni huutaa autiomaassa: "Raivatkaa Herralle tie, tasoittakaa hänelle polut!" 

Jes. 9:5-6. Sillä lapsi on syntynyt meille, poika on annettu meille. Hän kantaa valtaa harteillaan, hänen nimensä on Ihmeellinen Neuvontuoja, Väkevä Jumala, Iankaikkinen Isä, Rauhan Ruhtinas. Suuri on hänen valtansa, ja rauha on loputon Daavidin valtaistuimella ja hänen valtakunnassaan. Oikeus ja vanhurskaus on sen perustus ja tuki nyt ja aina. Tämän saa aikaan Herran Sebaotin pyhä kiivaus. 

Sekä Johannes Kastaja että Jeesus itse julistivat, että Jumalan valtakunta oli tullut lähelle. Varsinaisesti Jumalan valtakunta murtautui esiin vasta Jeesuksen ristinkuoleman ja ylösnousemuksen jälkeen helluntaina, koska silloin Pyhä Henki vuodatettiin (Apt. 2:1-21). Jeesuksen ristinkuolema, ylösnousemus ja Pyhän Hengen vuodatus olivat ja ovat edelleenkin välttämätön edellytys Jumalan valtakunnan tulemiselle. 
Matt. 4:12-17, Mark. 1:14-15. Kun Jeesus sai kuulla, että Johannes oli vangittu, hän siirtyi Galileaan. … Tästä lähtien Jeesus julisti: "Kääntykää, sillä taivasten valtakunta on tullut lähelle!" 

Matt. 11:11-12, Luuk. 7:28. "Totisesti: yksikään naisesta syntynyt ei ole ollut Johannes Kastajaa suurempi, mutta kaikkein vähäisin, joka on taivasten valtakunnassa, on suurempi kuin hän. Johannes Kastajan päivistä asti taivasten valtakunta on ollut murtautumassa esiin, ja jotkut yrittävät väkivalloin temmata sen itselleen. 

Joh. 16:7. Mutta minä (Jeesus) sanon teille totuuden: teille on hyödyksi, että minä menen pois. Ellen mene, ei Puolustaja voi tulla luoksenne. Mutta mentyäni pois minä lähetän hänet luoksenne, 

Apt. 2:1-21. Kun sitten koitti helluntaipäivä, he olivat kaikki yhdessä koolla. Yhtäkkiä kuului taivaalta kohahdus, kuin olisi käynyt raju tuulenpuuska, ja se täytti koko sen talon, jossa he olivat. He näkivät tulenlieskoja, kuin kieliä, jotka jakautuivat ja laskeutuivat itse kunkin päälle. He tulivat täyteen Pyhää Henkeä ja alkoivat puhua eri kielillä sitä mitä Henki antoi heille puhuttavaksi. … 
Tämä on sitä, mikä profeetta Joelin suulla on ilmoitettu: Viimeisinä päivinä, sanoo Jumala, minä vuodatan Henkeni kaikkiin ihmisiin. Teidän poikanne ja tyttärenne profetoivat, nuorukaiset näkevät näkyjä ja vanhukset ennusunia. Näin teen: palvelijoihini ja palvelijattariini minä vuodatan Henkeni niinä päivinä, ja he profetoivat. … Mutta joka huutaa avuksi Herran nimeä, se pelastuu. 

Entä kuuluvatko myös vanhan liiton pyhät Jumalan valtakuntaan? Kyllä kuuluvat. Heillä oli Jumalan Pyhä Henki (he mm. profetoivat Hengen vaikutuksesta) ja he uskoivat samaan Messiaaseen (Kristukseen) kuin mekin. He uskoivat Messiaaseen, joka ei ollut vielä tullut. Me uskomme samaan Messiaaseen, joka on jo tullut ja on vielä tuleva noutamaan luoksensa taivaan valtakuntaan ne, jotka ovat Hänen omiaan. Kaikki me odotamme Messiasta, joka on vielä tulossa. 
Hepr. 11:4-16. Uskon vuoksi oli Abelin Jumalalle antama uhri Kainin uhria arvokkaampi. … Uskon vuoksi otettiin Henok pois niin, ettei hän kokenut kuolemaa. … Usko sai Nooan taipumaan Jumalan tahtoon, kun hän sai ilmoituksen sellaisesta, mikä ei vielä ollut nähtävissä. Hän rakensi arkin, ja näin koko hänen perheensä pelastui. … Usko sai Abrahamin tottelemaan Jumalan kutsua ja lähtemään kohti seutuja, jotka Jumala oli luvannut hänelle perintömaaksi. … Uskovina nämä kaikki kuolivat. Sitä, mikä heille oli luvattu, he eivät saaneet; he olivat vain etäältä nähneet sen ja tervehtineet sitä iloiten, tunnustaen olevansa vieraita ja muukalaisia maan päällä. … he odottivat parempaa, taivaallista isänmaata. 

Missä jumalan valtakunta on? 

Jeesus sanoi (Luuk. 17:21); Jumalan valtakunta on teidän keskellänne, tai; sisäisesti teissä. (alkukielessä on molemmat merkitykset.) Maailmassa oleva Jumalan valtakunta on ihmisiltä salassa. Se on läsnä siellä, missä ihmiset Pyhän Hengen vaikutuksesta kirkastavat ristiinnaulittua Kristusta (1. Kor. 12:1-3). 
Joh. 3:8. Tuuli (Henki) puhaltaa missä tahtoo. Sinä kuulet sen huminan, mutta et tiedä, mistä se tulee ja minne se menee. Samoin on jokaisen Hengestä syntyneen laita." 

Joh. 16:13-14. Kun Totuuden Henki tulee, hän johtaa teidät tuntemaan koko totuuden. Hän ei näet puhu omissa nimissään, vaan puhuu sen, minkä kuulee, ja ilmoittaa teille, mitä on tuleva. Hän kirkastaa minut (Jeesuksen Kristuksen), sillä sen, minkä hän teille ilmoittaa, hän saa minulta. 

1. Kor. 12:1-3. Veljet, haluan teidän olevan selvillä Pyhän Hengen lahjoista. Muistattehan, kuinka ollessanne vielä pakanoita vastustamaton voima ajoi teitä mykkien epäjumalien luo. Siksi sanon teille selvästi, että kukaan, joka puhuu Jumalan Hengen valtaamana, ei voi sanoa: "Jeesus on kirottu." Kukaan ei myöskään voi sanoa: "Jeesus on Herra", muuten kuin Pyhän Hengen vaikutuksesta. 
· Jokainen Jeesuksen Kristuksen oma, uudestisyntynyt Jumalan lapsi, on jo taivaan valtakunnan kansalainen. Jumalan valtakunta on sisäisesti Jumalan lapsissa, koska Jumala on itse asettunut lapsensa sydämeen antamalla lapsilleen Pyhän Hengen (Jes. 57:15). Jumalan lapsesta ei usein kuitenkaan tunnu siltä, koska meissä on jäljellä myös meidän vanha luontomme, joka ei peri Jumalan valtakuntaa. 
Jes. 57:15. Korkea ja Ylhäinen, hän, joka pysyy ikuisesti, jonka nimi on Pyhä, sanoo näin: Minä asun korkeudessa ja pyhyydessä, mutta asun myös murtuneiden ja nöyrien luona. Minä virvoitan murtuneiden hengen ja herätän eloon nöyrien sydämen. 
1. Kor. 15:49-50. Ja niin kuin me nyt olemme maallisen ihmisen kaltaisia, niin me tulemme kerran taivaallisen ihmisen kaltaisiksi. Sen sanon, veljet, ettei liha ja veri voi saada omakseen Jumalan valtakuntaa ja ettei katoava voi saada omakseen katoamattomuutta. 

Room. 6:6-11. Tiedämme, että vanha minämme on yhdessä hänen kanssaan ristiinnaulittu, jotta tämä syntinen ruumis menettäisi valtansa emmekä enää olisi synnin orjia. … Kun Kristus kuoli, hän kertakaikkisesti kuoli eroon synnistä. Kun hän nyt elää, hän elää Jumalalle. Ajatelkaa tekin samoin itsestänne: te olette kuolleet pois synnistä ja elätte Jumalalle Kristuksessa Jeesuksessa. 
· Missä kaksi tai kolme Jumalan lasta on koolla, siellä Jeesus Kristus lupauksensa mukaan itse on heidän keskellään (Matt. 18:20). Joten siinä läsnä on myös Jumalan valtakunta. 

Matt. 18:20. Sillä missä kaksi tai kolme on koolla minun nimessäni, siellä minä olen heidän keskellään. 
Jeesuksen aikana juutalaiset odottivat, että Messias (Kristus) perustaisi valtakuntansa maan päälle. Odotettiin messias-kuningasta, joka vapauttaisi kansan roomalaisten ikeen alta. Raamatussa on selkeästi kerrottu kahdenlaisesta Messiaasta, kärsivästä herran palvelijasta (Jes. 52:13-14) ja voittaisasta kuninkaasta (Sak. 9:9-10). Kun Jeesus ennen ristiinnaulitsemistaan ratsasti aasilla Jerusalemiin, kansa otti hänet vastaan vapauttajana (Mark. 11:7-10). Kansan odotukset eivät täyttyneet heidän odottamallaan tavalla ja siksikin he Jeesukseen pettyneinä huusivat "ristiinnaulitse" (Matt. 27:22-23). Meilläkin on vaarana pettyä Jumalaan, koska Hän ei käyttäydy siten kuin me haluamme vaan siten, kuin Hän on sanassaan ilmoittanut toimivansa. 
Jes. 52:13-14. Katso, minun palvelijani menestyy: hänestä tulee korkea, ylhäinen ja suuri. Ja kuitenkin monet järkyttyivät hänet nähdessään - tuskin häntä enää ihmiseksi tunsi, niin kammottavasti hänet oli runneltu. 

Sak. 9:9-10. Iloitse, tytär Siion! Riemuitse, tytär Jerusalem! Katso, kuninkaasi tulee. Vanhurskas ja voittoisa hän on, hän on nöyrä, hän ratsastaa aasilla, aasi on hänen kuninkaallinen ratsunsa. (Tämä toteutui Golgatalla.) Hän tuhoaa sotavaunut Efraimista ja hevoset Jerusalemista, sotajouset hän lyö rikki. Hän julistaa kansoille rauhaa, hänen valtansa ulottuu merestä mereen, Eufratista maan ääriin asti. (Tämä toteutuu vasta Jeesuksen tullessa takaisin kuninkaana.)
Mark. 11:7-10. He (opetuslapset) toivat varsan Jeesukselle ja heittivät vaatteitaan sen selkään, ja Jeesus nousi ratsaille. Monet levittivät vaatteitaan tielle, toiset taas lehviä, joita he katkoivat tienvarresta. Ja ne, jotka kulkivat hänen edellään ja perässään, huusivat: Hoosianna! Siunattu olkoon hän, joka tulee Herran nimessä! Siunattu isämme Daavidin valtakunta, joka nyt tulee! Hoosianna korkeuksissa! 

Matt. 27:22-23. Pilatus kysyi: "Mitä minä sitten teen Jeesukselle, jota sanotaan Kristukseksi?" Kaikki vastasivat: "Ristiinnaulittakoon!" "Mitä pahaa hän on tehnyt?" kysyi Pilatus. Mutta he vain huusivat entistä kovemmin: "Ristiinnaulittakoon!" 

Täällä maan päällä oleva Jumalan valtakunta jää piiloon niiltä, jotka eivät halua sitä nähdä. Joku on viisaasti sanonut, että maailmassa on tarpeeksi valoa niille, jotka haluavat nähdä mutta myös tarpeeksi pimeyttä niille, jotka eivät halua. 

Matt. 5:14-16. "Te olette maailman valo. Ei kaupunki voi pysyä kätkössä, jos se on ylhäällä vuorella. Eikä lamppua, kun se sytytetään, panna vakan alle, vaan lampunjalkaan. Siitä sen valo loistaa kaikille huoneessa oleville. Näin loistakoon teidänkin valonne ihmisille, jotta he näkisivät teidän hyvät tekonne ja ylistäisivät Isäänne, joka on taivaissa. 
Tulevaisuudessa Jumalan valtakunta tulee myös näkyvällä tavalla maan päälle. Se tapahtuu 1000 vuotisen aikakauden aikana, jolloin saatana on sidottuna (Ilm. 20:1-3). Sitä ennen Kristus tulee kuitenkin hakemaan omansa pois maailmasta. Maailmaan jäljelle jääneitä ihmisiä, niitä joille pelastus Kristuksessa ei ole kelvannut, kohtaa sen jälkeen Jumalan viha (2. Tess. 1:6-8). 
Dan. 7:13-14. Yhä minä katselin yöllisiä näkyjä ja näin, miten taivaan pilvien keskellä tuli eräs, näöltään kuin ihminen (ihmisen poika, Jeesus Kristus). Hän saapui Ikiaikaisen luo. Hänet saatettiin Ikiaikaisen eteen, ja hänelle annettiin valta, kunnia ja kuninkuus, kaikkien kansojen, kansakuntien ja kielten tuli palvella häntä. Hänen valtansa on ikuinen valta, joka ei katoa, eikä hänen kuninkuutensa koskaan häviä. 

2. Tess. 1:6-8. Jumala on oikeudenmukainen: hän antaa teidän ahdistajienne joutua ahdinkoon, mutta ahdistetut - niin teidät kuin meidätkin - hän päästää siitä, kun Herra Jeesus väkevien enkeleittensä kanssa ilmestyy taivaasta tulenlieskojen keskellä ja rankaisee niitä, jotka eivät tunne Jumalaa eivätkä suostu olemaan kuuliaisia Herramme Jeesuksen evankeliumille. 

Ilm. 20:1-3. Minä näin, kuinka taivaasta tuli alas enkeli, jolla oli kädessään syvyyden avain ja isot kahleet. Hän otti kiinni lohikäärmeen, tuon muinaisaikojen käärmeen, jonka nimet ovat Paholainen ja Saatana, ja pani sen kahleisiin tuhanneksi vuodeksi, syöksi sen syvyyteen ja lukitsi ja sinetöi sen jäljestä syvyyden oven. Enää ei käärme saa johtaa kansoja harhaan, ennen kuin tuhat vuotta on tullut täyteen. Sitten se on päästettävä irti vähäksi aikaa. 

Dan. 7:27. Kuninkuus ja valta ja valtakuntien mahti kaiken taivaan alla annetaan Korkeimman pyhien kansalle (niille, jotka ovat valkaisseet vaatteensa Karitsan veressä). Sen kansan valtakunta on ikuinen valtakunta, ja kaikki vallat palvelevat ja tottelevat sitä. 

Valtakunnan evankeliumi. 
Jumalan valtakunnan evankeliumi on ilosanoma Jeesuksesta Kristuksesta, joka sovitti meidän syntimme ristinkuolemallaan (1. Kor. 15:1-5). Kun me asetamme turvamme Häneen, Pelastajaamme, ja pidämme Hänen sanastaan kiinni, Hän myös pelastaa meidät. Evankeliumin kuuleminen, sen vastaanottaminen ja siinä pysyminen ovat pelastumisen edellytys (Room. 1:16). Jumalan tahto onkin, että kaikki ihmiset kuulisivat evankeliumin, eivät torjuisi Jeesusta Kristusta syntiensä sovittajana ja pelastuisivat (Hes. 18:23-24). 
Matt. 4:23. Jeesus kulki sitten joka puolella Galileaa. Hän opetti seudun synagogissa, julisti ilosanomaa Jumalan valtakunnasta ja paransi kaikki ihmisten taudit ja vaivat. 

1. Kor. 15:1-5. Veljet, minä palautan mieleenne sen evankeliumin, jonka olen julistanut teille. Te olette ottaneet sen vastaan ja pidätte siitä kiinni, ja sen avulla te myös pelastutte, jos säilytätte sen sellaisena kuin minä sen julistin; muuten olette turhaan tulleet uskoviksi. Ennen muuta annoin teille tiedoksi tämän, minkä itse olin saanut vastaanottaa: Kristus kuoli meidän syntiemme vuoksi, niin kuin oli kirjoitettu, hänet haudattiin, hänet herätettiin kuolleista kolmantena päivänä, niin kuin oli kirjoitettu, ja hän ilmestyi Keefakselle ja sitten niille kahdelletoista. 

Ef. 1:13-14. Kristukseen tekin nyt uskotte kuultuanne totuuden sanan, pelastuksenne evankeliumin. Häneen uskoessanne te myös olette saaneet luvatun Pyhän Hengen sinetiksenne. Se on meidän perintöosamme vakuutena, joka takaa meille lunastuksen, Jumalan kirkkauden ylistykseksi. 

Kol. 1:23. Teidän on vain pysyttävä lujina uskon perustalla, horjahtamatta pois siitä toivosta, jonka teidän kuulemanne evankeliumi antaa. 

Room. 1:16. Minä (Paavali) en häpeä evankeliumia, sillä se on Jumalan voima ja se tuo pelastuksen kaikille, jotka sen uskovat, 

Room. 16:25-26. Ylistys hänelle, joka pystyy voimallaan vahvistamaan teitä, niin kuin ilmoittaa evankeliumi, jota minä julistan, sanoma Jeesuksesta Kristuksesta, se paljastettu salaisuus, joka on ikiajoista saakka ollut kätkettynä! Nyt se on saatettu julki ja annettu ikuisen Jumalan käskystä profeetallisissa kirjoituksissa tiedoksi kaikille kansoille, jotta ne johdettaisiin uskoon ja kuuliaisuuteen. 
2. Tim. 1:9-10. Hän on meidät pelastanut ja kutsunut pyhällä kutsullaan, ei meidän tekojemme perusteella vaan oman päätöksensä ja armonsa mukaisesti, jonka hän jo ennen aikojen alkua soi meille antamalla meille Kristuksen Jeesuksen ja joka nyt on tullut julki, kun meidän Vapahtajamme, Kristus Jeesus, on ilmestynyt. Hän on kukistanut kuoleman ja tuonut valoon elämän ja katoamattomuuden lähettämällä maailmaan evankeliumin. 

Matt. 24:14. Tämä valtakunnan evankeliumi (ilosanoma) julistetaan kaikkialle maailmaan, kaikille kansoille todistukseksi, ja sitten tulee loppu. 

Hes. 18:23-24. Näin sanoo Herra Jumala: Minäkö haluaisin, että jumalaton kuolee? Enkö ennemminkin halua, että hän kääntyy teiltään ja saa elää? Mutta jos vanhurskas luopuu vanhurskaudestaan ja tekee sellaista mikä on väärin, samoja iljettäviä tekoja joita jumalaton tekee - jos hän tekee niin, saako hän elää? Sitä hyvää, minkä hän on tehnyt, ei lasketa hänen hyväkseen. Hän on luopunut Jumalasta ja syyllistynyt synnintekoon, ja siksi hän kuolee. 

· Kylväjävertaus kertoo siitä, miten eri tavalla ihmiset ottavat evankeliumin vastaan (Matt. 13:2-23). Jumala haluaa, että me julistaisimme evankeliumia muille. Pelkkä rakkauden julistus, ilman Jeesuksen sovitustyötä ristillä, ei ole evankeliumia. 
Matt. 13:2-23, Luuk. 8:4-15. Hänen (Jeesuksen) ympärilleen kokoontui silloin niin suuri joukko ihmisiä, että hänen oli siirryttävä veneeseen. Hän istui veneessä ja väkijoukko seisoi rannalla, ja hän puhui heille pitkään vertauksin (taivasten valtakunnasta). Hän sanoi: "Mies lähti kylvämään. Ja kun hän kylvi, osa siemenestä putosi tien oheen, ja linnut tulivat ja söivät jyvät. Osa putosi kallioiseen paikkaan, missä jyville ei ollut paljon maata. Ne nousivat kohta oraalle, koska maata ei ollut syvälti, mutta auringon noustua oraat helteessä kuivettuivat, koska niillä ei ollut juurta. Osa taas putosi ohdakkeisiin, ja ohdakkeet kasvoivat ja tukahduttivat oraan. Mutta osa jyvistä putosi hyvään maahan ja antoi sadon, mikä sata, mikä kuusikymmentä, mikä kolmekymmentä jyvää. Jolla on korvat, se kuulkoon!" 

Opetuslapset tulivat Jeesuksen luo ja kysyivät: "Miksi sinä puhut heille vertauksin?" Jeesus vastasi: "Siksi, että te olette saaneet oppia tuntemaan taivasten valtakunnan salaisuudet, mutta he eivät. … 
"Kuulkaa siis, mitä vertaus kylväjästä tarkoittaa. Aina kun joku kuulee sanoman valtakunnasta eikä ymmärrä sitä, tulee Paholainen ja sieppaa pois sen, mikä hänen sydämeensä on kylvetty. Tätä tarkoittaa tien oheen kylvetty siemen. Kylvö kallioiseen paikkaan kuvaa sitä, joka sanoman kuullessaan heti ottaa sen iloiten vastaan mutta joka kestää vain hetken, koska häneltä puuttuvat juuret. Kun tulee ahdinko tai vaino sanan tähden, hän luopuu kohta. Kylvö ohdakkeisiin tarkoittaa ihmistä, joka kuulee sanan mutta jossa sana ei tuota satoa, koska tämän maailman huolet ja rikkauden viettelys tukahduttavat sen. Mutta kylvö hyvään maahan kuvaa ihmistä, joka kuulee sanan ja ymmärtää sen. Nämä ihmiset tuottavat satoa: kuka sata, kuka kuusikymmentä, kuka kolmekymmentä jyvää." 

Matt. 9:36-38. Kun hän (Jeesus) näki väkijoukot, hänet valtasi sääli, sillä ihmiset olivat näännyksissä ja heitteillä, kuin lammaslauma paimenta vailla. Silloin hän sanoi opetuslapsilleen: "Satoa on paljon, mutta sadonkorjaajia vähän. Pyytäkää siis herraa, jolle sato kuuluu, lähettämään väkeä elonkorjuuseen." 

Bo Giertzin kirja "kalliopohja" kertoo siitä, miten kova maaperä ihmissydän on. Ihmisen vanha luonto kyllä iloitsee kaikesta maallisesta hyvästä, jonka on Jumalalta jo saanut mutta vasta murtuneelle sydämelle Pyhä Henki kirkastaa ihmiselle todeksi synnin, vanhurskauden ja tuomion. Tällaisen syntiseksi tulemisen, murtumisen, kautta Jeesus Kristus saa ihmissydämen omakseen. Silloin Kristuksesta ei haluta enää luopua vainojenkaan aikana. 
Joh. 16:8-11. ja hän (Pyhä Henki) tulee ja paljastaa, että maailma on väärässä, hän paljastaa, mitä on synti, mitä vanhurskaus ja mitä tuomio. Synti on siinä, että ihmiset eivät usko minuun (Jeesukseen Kristukseen), vanhurskaus tulee julki siinä, että minä menen Isän luo ettekä te enää näe minua, ja tuomio on siinä, että tämän maailman ruhtinas on tuomittu. 
Miten Jumalan valtakuntaan pääsee? 

1. Isä Jumala ohjaa ihmisen Poikansa Jeesuksen Kristuksen luo. (Evankeliumia julistetaan kaikille.) 
Joh. 6:44. Ei kukaan voi tulla minun (Jeesuksen) luokseni, ellei Isä, joka minut on lähettänyt, vedä häntä. 

Joh. 14:6. Jeesus vastasi: "Minä olen tie, totuus ja elämä. Ei kukaan pääse Isän luo muuten kuin minun kauttani. 
2. Jeesus pelastaa jos ihminen vain sen sallii. Kristuksen luokse tullut joutuu tekemään ratkaisun, tarvitseeko hän Jeesusta syntiensä sovittajaksi vai eikö. Ne, joille Kristus kelpaa syntien sovittajaksi, ne Isä jumala "adoptoi" omiksi lapsikseen ja antaa lapseuden vakuudeksi Pyhän Hengen. Tässä vaiheessa ihminen uudestisyntyy (Joh. 3:3-18) ja hänestä tulee Jumalan valtakunnan kansalainen (Joh. 1:12). 
Joh. 1:12. Mutta kaikille, jotka ottivat hänet (Jeesuksen Kristuksen) vastaan, hän (Kristus) antoi oikeuden (voiman) tulla Jumalan lapsiksi, kaikille, jotka uskovat häneen. 

2. Kor. 5:20-6:1. Me olemme siis Kristuksen lähettiläitä, ja Jumala puhuu teille meidän kauttamme. Pyydämme Kristuksen puolesta: suostukaa sovintoon Jumalan kanssa. Kristukseen, joka oli puhdas synnistä, Jumala siirsi kaikki meidän syntimme, jotta me hänessä saisimme Jumalan vanhurskauden. Jumalan työtovereina me vetoamme teihin: ottakaa Jumalan armo vastaan niin, ettei se jää turhaksi! 

Joh. 3:3-18. Jeesus vastasi hänelle (Nikodemokselle): "Totisesti, totisesti: jos ihminen ei synny uudesti, ylhäältä, hän ei pääse näkemään Jumalan valtakuntaa." ..: "Totisesti, totisesti: jos ihminen ei synny vedestä ja Hengestä, hän ei pääse Jumalan valtakuntaan. Mikä on syntynyt lihasta, on lihaa, mikä on syntynyt Hengestä, on henkeä. Älä kummeksu sitä, että sanoin sinulle: 'Teidän täytyy syntyä uudesti.' "Miten tämä kaikki on mahdollista?" Nikodemos kysyi. Jeesus vastasi: … "Niin kuin Mooses autiomaassa nosti käärmeen korkealle, niin on myös Ihmisen Poika korotettava, jotta jokainen, joka uskoo häneen, saisi iankaikkisen elämän. Jumala on rakastanut maailmaa niin paljon, että antoi ainoan Poikansa, jottei yksikään, joka häneen uskoo, joutuisi kadotukseen, vaan saisi iankaikkisen elämän. "Ei Jumala lähettänyt Poikaansa maailmaan sitä tuomitsemaan, vaan pelastamaan sen. Sitä, joka uskoo häneen, ei tuomita, mutta se, joka ei usko, on jo tuomittu, koska hän ei uskonut Jumalan ainoaan Poikaan. 

Ristin ryöväri pelastui elämänsä viime hetkellä tunnustamalla Jeesukselle syntinsä ja pyytämällä Jeesusta ottamaan hänet valtakuntaansa (Luuk. 23:39-43). Ryövärin armoon, eli viime hetkellä pelastumiseen, ei pelastumistaan kuitenkaan kannata jättää sillä meitä voi yllättäen kohdata myös paha äkkikuolema, joka on pelastumattomana kuoleminen. 
Luuk. 23:39-43. Toinen ristillä riippuvista pahantekijöistä herjasi hänkin Jeesusta. Hän sanoi: "Etkö sinä ole Messias? Pelasta nyt itsesi ja meidät!" Mutta toinen moitti häntä: "Etkö edes sinä pelkää Jumalaa, vaikka kärsit samaa rangaistusta? Mehän olemme ansainneet tuomiomme, meitä rangaistaan tekojemme mukaan, mutta tämä mies ei ole tehnyt mitään pahaa." Ja hän sanoi: "Jeesus, muista minua, kun tulet valtakuntaasi." Jeesus vastasi: "Totisesti: jo tänään olet minun kanssani paratiisissa." 
3. Pyhä henki varjelee ja opastaa, jos vain ihminen sen sallii. Pyhä Henki opastaa Jumalan lapsia ymmärtämään ja noudattamaan Raamatun sanaa. Pyhä Henki pyrkii myös varjelemaan heidät Jeesuksen Kristuksen sovintoveren armon alla, niin etteivät he menetetä Jumalan lapseutta ja osallisuutta jumalan valtakuntaan. 
Fil. 2:13. Jumala saa teissä aikaan sen, että tahdotte tehdä ja myös teette niin kuin on hänen hyvä tarkoituksensa. 

Joh. 17:14-17. Minä (Jeesus) olen ilmoittanut heille (opetuslapsille) sanasi, ja he ovat saaneet osakseen maailman vihan, koska eivät kuulu maailmaan, niin kuin en minäkään kuulu. En kuitenkaan pyydä, että ottaisit heidät pois maailmasta, vaan että varjelisit heidät pahalta. He eivät kuulu maailmaan, niin kuin en minäkään kuulu. Pyhitä heidät totuudellasi. Sinun sanasi on totuus. 

4. Jeesus noutaa omansa kotiin. Ne, jotka Pyhä henki on sinetöinyt Kristuksen omiksi (ne joilla on Pyhä Henki), ne Jeesus tulee kerran hakemaan luoksensa taivaaseen. 
Luuk. 12:35-38. "Pitäkää vaatteenne vyötettyinä ja lamppunne palamassa. Olkaa niin kuin palvelijat, jotka odottavat isäntäänsä häistä valmiina heti avaamaan oven, kun hän tulee ja kolkuttaa. Autuaita ne palvelijat, jotka heidän herransa palatessaan tapaa valvomasta! Totisesti: hän vyöttäytyy, kutsuu heidät pöytään ja jää itse palvelemaan heitä. Autuaita nuo palvelijat, jos hän tapaa heidät näin valvomasta, tulipa hän ennen sydänyötä tai sen jälkeen! … 

Mikä estää sisälle pääsyn Jumalan valtakuntaan? 
Merkittävin este on se, että Jeesuksen Kristuksen ristinsovitus ei kelpaa. Miksi se ei kelpaa, siihen on useita syitä. Toinen este on se, että luovutaan Jumalan lapseudesta jonkin syyn tähden. 
· Ylpeys. Väärä ylpeys (muu kuin Herra ylpeyden aiheena) johtaa aina muihin synteihin, jotka tarpeeksi pitkälle vietynä voivat kadottaa. 
Sananl. 16:18. Pöyhkeys vie perikatoon, ylpeys käy lankeemuksen edellä. 
Mark. 7:21-23. Juuri ihmisen sisältä, sydämestä, lähtevät pahat ajatukset, ja niiden mukana siveettömyys, varkaudet, murhat, aviorikokset, ahneus, häijyys, vilppi, irstaus, pahansuopuus, herjaus, ylpeys ja uhmamieli. Kaikki tämä paha tulee ihmisen sisältä ja saastuttaa hänet." 
· Himojen toteuttaminen niin, että niistä ei pyrikään pääsemään eroon. (Niitä ei haluta tunnustaa synteinä Herralle.) 
Ef. 5:3-5. Siveettömyydestä, kaikenlaisesta saastaisuudesta ja ahneudesta ei teidän keskuudessanne saa olla puhettakaan, eihän mikään sellainen sovi pyhille. Myöskään rivoudet, typerät jutut tai kaksimielisyydet eivät teille sovi, teidän suuhunne sopii kiitos. Tehän tiedätte hyvin, ettei kenelläkään siveettömällä eikä saastaisella ole osaa Kristuksen ja Jumalan valtakunnasta, ei myöskään ahneella, sillä hän on epäjumalanpalvelija. 

1. Kor. 6:9-11. Ettekö tiedä, että vääryydentekijät eivät saa omakseen Jumalan valtakuntaa? Älkää eksykö! Jumalan valtakunnan perillisiä eivät ole siveettömyyden harjoittajat eivätkä epäjumalien palvelijat, eivät avionrikkojat, eivät miesten kanssa makaavat miehet, eivät varkaat eivätkä ahneet, eivät juomarit, pilkkaajat eivätkä riistäjät. Tällaisia jotkut teistä olivat ennen, mutta nyt teidät on pesty puhtaiksi ja tehty pyhiksi ja vanhurskaiksi Herran Jeesuksen Kristuksen nimessä ja Jumalamme Hengen voimasta. 

Gal. 5:19-21. Lihan (ihmisen vanha luonto) aikaansaannokset ovat selvästi nähtävissä. Niitä ovat siveettömyys, saastaisuus, irstaus, epäjumalien palveleminen, noituus, vihamielisyys, riidat, kiihkoilu, kiukku, juonittelu, eripuraisuus, lahkolaisuus, kateus, juomingit, remuaminen ja muu sellainen. Varoitan teitä, kuten olen jo ennenkin varoittanut: ne, jotka syyllistyvät tällaiseen, eivät saa omakseen Jumalan valtakuntaa. 

· Jumalan sanan tarkoituksellinen väärä julistaminen, kun tavoitellaan omaa kunniaa, taloudellista hyötyä tai puolustettaessa omia helmasyntejä. Jumalan sana vääristetään myös silloin, kun hävetään (ei haluta) puhua Jeesuksen rististä, sovintoverestä, synnistä tai tulevasta tuomiosta. 
Matt. 7:15-23. "Varokaa vääriä profeettoja. He tulevat luoksenne lampaiden vaatteissa, mutta sisältä he ovat raatelevia susia. Hedelmistä te heidät tunnette.  … "Ei jokainen, joka sanoo minulle: 'Herra, Herra', pääse taivasten valtakuntaan. Sinne pääsee se, joka tekee taivaallisen Isäni tahdon. Monet sanovat minulle sinä päivänä: 'Herra, Herra! Sinun nimessäsihän me profetoimme, sinun nimessäsi me karkotimme pahoja henkiä ja sinun nimessäsi teimme monia voimatekoja.' Mutta silloin he saavat minulta vastauksen: 'En tunne (tunnusta) teitä. Menkää pois minun luotani, vääryydentekijät!' 

Luuk. 12:45-46. "Palvelija saattaa kuitenkin ajatella: 'Isäntä ei tule vielä pitkään aikaan!' Niin hän alkaa piestä palvelijoita ja palvelustyttöjä, syödä ja juoda ja juopotella. Mutta päivänä, jota tuo palvelija ei arvaa, hetkenä, jota hän ei tiedä, hänen isäntänsä tulee ja hakkaa hänet kuoliaaksi, ja niin palvelija saa saman kohtalon kuin epäuskoiset. 
Mark. 8:38. Joka tämän uskottoman ja syntisen sukupolven keskellä häpeää minua ja minun sanojani, sitä on Ihmisen Poika häpeävä, kun hän tulee Isänsä kirkkaudessa pyhien enkelien kanssa." 

Millainen Jumalan valtakunta on (maan päällä, ennen Kristuksen paluuta). 
· Jumalan valtakunta on halveksittu, vihattu ja vainottu maailmanmielisten toimesta tai siihen suhtaudutaan välinpitämättömästi. Tämä toteutuu sitä enemmän, mitä lähempänä Jeesuksen Kristuksen takaisintulo on. 
Mark. 13:13. Kaikki vihaavat teitä minun nimeni tähden, mutta se, joka kestää loppuun asti, pelastuu. 

Luuk. 6:20-23. Jeesus katsoi opetuslapsiinsa ja sanoi: "Autuaita olette te köyhät, sillä teidän on Jumalan valtakunta. ... "Autuaita olette te, kun teitä Ihmisen Pojan tähden vihataan ja herjataan, kun ihmiset erottavat teidät keskuudestaan ja inhoavat teidän nimeännekin. Iloitkaa silloin, hyppikää riemusta, sillä palkka, jonka te taivaassa saatte, on suuri. Samoinhan tekivät heidän isänsä profeetoille. 

· Jumala huolehtii lapsistaan vainojen keskelläkin kun vain turvaamme Kristukseen. 
Gal. 5:25. Jos me elämme Hengen varassa, meidän on myös seurattava Hengen johdatusta. 

Room. 8:31-32. … Kun hän (Jumala) ei säästänyt omaa Poikaansakaan vaan antoi hänet kuolemaan kaikkien meidän puolestamme, kuinka hän ei lahjoittaisi Poikansa mukana meille kaikkea muutakin? "Sen tähden minä sanon teille: älkää huolehtiko hengestänne, siitä mitä söisitte tai joisitte, älkää ruumiistanne, siitä millä sen vaatettaisitte. Eikö henki ole enemmän kuin ruoka ja ruumis enemmän kuin vaatteet? 

Matt. 6:26-34. Katsokaa taivaan lintuja: eivät ne kylvä, eivät ne leikkaa eivätkä kokoa varastoon, ja silti teidän taivaallinen Isänne ruokkii ne. Ja olettehan te paljon enemmän arvoisia kuin linnut! Kuka teistä voi murehtimalla lisätä elämänsä pituutta kyynäränkään vertaa? Mitä te vaatetuksesta huolehditte! Katsokaa kedon kukkia, kuinka ne nousevat maasta: eivät ne näe vaivaa eivätkä kehrää. Minä sanon teille: edes Salomo kaikessa loistossaan ei ollut niin vaatetettu kuin mikä tahansa niistä. Kun Jumala näin pukee kedon ruohon, joka tänään kasvaa ja huomenna joutuu uuniin, niin tottahan hän teistä huolehtii, te vähäuskoiset! Älkää siis murehtiko: 'Mitä me nyt syömme? tai 'Mitä me juomme? tai Mistä me saamme vaatteet? Tätä kaikkea pakanat tavoittelevat. Teidän taivaallinen Isänne tietää kyllä, että te tarvitsette kaikkea tätä. Etsikää ennen kaikkea Jumalan valtakuntaa ja hänen vanhurskasta tahtoaan, niin teille annetaan kaikki tämäkin. Älkää siis huolehtiko huomispäivästä, se pitää kyllä itsestään huolen. Kullekin päivälle riittävät sen omat murheet. 
Pyhä henki antaa Jumalan lapselle ahdistuksen keskelläkin ilon ja rauhan. 
Room. 14:16-17. Älkää antako aihetta pilkata sitä hyvää, minkä olette saaneet. Jumalan valtakunta ei ole syömistä eikä juomista, vaan vanhurskautta, rauhaa ja iloa, jotka Pyhä Henki antaa. 

Joh. 14:27. "Minä (Jeesus) jätän teille rauhan. Oman rauhani minä annan teille, en sellaista jonka maailma antaa. Olkaa rohkeat, älkää vaipuko epätoivoon. 
2. Tess. 1:4-5. Me voimmekin ylpeinä kertoa Jumalan seurakunnissa teistä ja teidän kestävyydestänne ja uskostanne kaikissa vainoissa ja ahdingoissa, joiden keskellä elätte. Ne todistavat Jumalan oikeudenmukaisesta tuomiosta, siitä, että hän hyväksyy teidät valtakuntaansa, jonka vuoksi te nyt myös kärsitte. 

Pyhä Henki toimii silloinkin (oikeastaan juuri silloin), kun me emme löydä sanoja tai olemme heikkoja. 
1. Kor. 4:20. sillä Jumalan valtakunta ei ilmene puheina vaan voimana. 

1. Tess. 1:5-6. sillä evankeliumi ei tullut teidän luoksenne vain sanoina vaan myös Pyhän Hengen voimana, … ja ankaran ahdingon keskellä otitte sanan vastaan täynnä riemua, jonka Pyhä Henki antoi. 

2. Kor. 12:9-10. Mutta hän (Herra) on vastannut minulle: "Minun armoni riittää sinulle. Voima tulee täydelliseksi heikkoudessa." Sen tähden ylpeilen mieluimmin heikkoudestani, jotta minuun asettuisi Kristuksen voima. Siksi iloitsen heikkoudesta, loukkauksista, vaikeuksista, vainoista ja ahdingoista, joihin joudun Kristuksen tähden. Juuri heikkona olen voimakas. 

Jaak. 2:5. Kuulkaa, rakkaat veljeni! Onhan Jumala valinnut juuri maailman silmissä köyhät olemaan uskossa rikkaat ja perimään valtakunnan, jonka Jumala on luvannut häntä rakastaville. 

· Jumalan valtakuntaan näyttäisi kuuluvan oikeita- ja valekansalaisia, uskossaan vahvoja ja uskossaan heikkoja, tuomion julistajia sekä kaiken sallivia. Jeesus puhuikin monessa vertauksessaan, että rikkavilja (valevehnä) ja vehnä kasvavat yhdessä (Matt. 13:24-30) ja että nuotta kokoaa sekä hyviä että huonoja kaloja (Matt. 13:47-50). Erottelu tapahtuu kuitenkin vasta maailman lopussa ja erottelun tekee Jeesus Kristus, emme me. 
Gal. 2:4-5. Tosin joukkoomme oli tullut eräitä valeveljiä urkkimaan, millaista on se vapaus, jonka me olemme Kristukselta Jeesukselta saaneet. Heidän tarkoituksenaan oli saattaa meidät lain orjuuteen. Mutta me emme hetkeksikään antaneet heille periksi, jotta evankeliumin totuus säilyisi teille puhtaana. 
Room. 14:1. Hyväksykää joukkoonne myös sellainen, joka on uskossaan heikko, älkääkä ruvetko kiistelemään mielipiteistä. 

Jaak. 4:12. Yksi ainoa on lainsäätäjä ja tuomari, hän, jolla on valta pelastaa ja valta tuomita kadotukseen. Mutta mikä sinä olet tuomitsemaan lähimmäisesi? 
Matt. 13:24-30 ja Matt. 13:36-43. Jeesus esitti heille toisen vertauksen taivasten valtakunnasta: "Mies kylvi peltoonsa hyvää siementä. Mutta kun kaikki nukkuivat, hänen vihamiehensä tuli, kylvi vehnän sekaan rikkaviljaa ja meni pois. Kun vilja nousi oraalle ja alkoi tehdä tähkää, rikkaviljakin tuli näkyviin. Työmiehet menivät silloin isäntänsä luo ja sanoivat hänelle: 'Herra, etkö sinä kylvänyt peltoosi hyvää siementä? Mistä siihen on tullut rikkaviljaa?' Isäntä sanoi heille: 'Se on vihamieheni työtä.' Miehet kysyivät silloin häneltä: 'Tahdotko, että menemme kitkemään sen pois?' 'En', hän vastasi, 'te voitte rikkaviljaa kootessanne nyhtää sen mukana vehnääkin. Antakaa niiden kasvaa yhdessä elonkorjuuseen asti. Kun sen aika tulee, minä sanon korjuuväelle: Kootkaa ensin rikkavilja ja sitokaa se kimpuiksi, että se poltettaisiin. Mutta vehnä korjatkaa aittaani.'" 

Opetuslapset tulivat hänen luokseen ja sanoivat: "Selitä meille vertaus pellon rikkaviljasta." Hän vastasi heille: "Mies, joka kylvi hyvää siementä, on Ihmisen Poika. Pelto on maailma. Hyvä siemen tarkoittaa niitä, jotka kuuluvat taivasten valtakuntaan, rikkavilja niitä, jotka ovat Paholaisen vallassa. Paholainen, joka kylvi rikkaviljaa, on Saatana, elonkorjuu on maailman loppu, ja korjuumiehet ovat enkeleitä. Niin kuin rikkavilja kootaan ja hävitetään polttamalla, niin tapahtuu maailman lopussa. Ihmisen Poika lähettää enkelinsä, ja he kokoavat hänen valtakunnastaan kaikki, jotka viettelevät pahaan ja harjoittavat vääryyttä. Enkelit heittävät heidät tuliseen pätsiin, ja siellä itketään ja kiristellään hampaita. Mutta Jumalan omat loistavat silloin Isänsä valtakunnassa niin kuin aurinko. Jolla on korvat, se kuulkoon! 

Matt. 13:47-50. "Vielä taivasten valtakunta on kuin nuotta, joka laskettiin mereen ja joka keräsi kaikenlaisia kaloja. Kun se tuli täyteen, kalastajat vetivät sen rantaan, istuutuivat ja lajittelivat hyvät kalat koreihin mutta viskasivat huonot pois. Samoin käy maailman lopussa: enkelit tulevat, erottavat pahat vanhurskaista ja heittävät heidät tuliseen pätsiin. Siellä itketään ja kiristellään hampaita." 

· Jumalan valtakunnassa arvot ja arvostus näyttävät kääntyneen päälaelleen. Valitettavasti seurakuntiin (kirkkoon) pesiytyneet rikkavilja (Matt. 13:24-30) ja petokalat (Matt. 13:47-50) pyrkivät myös ensimmäisille sijoille hyötymään asemastaan. Jumalan valtakuntaan, joka on eri asia kuin seurakunta tai kirkko, ei edes pääse, ellei tule lasten kaltaiseksi. Huom. ei lapseksi (Luuk. 16:17). Jumalan lapsi hyväksyy totena sen, mitä Taivaan Isä sanassaan Raamatussa ilmoittaa. 
Matt. 18:1-6. Kohta sen jälkeen opetuslapset tulivat Jeesuksen luo ja kysyivät: "Kuka on suurin taivasten valtakunnassa?" Silloin Jeesus kutsui luokseen lapsen, asetti hänet heidän keskelleen ja sanoi: "Totisesti: ellette käänny ja tule lasten kaltaisiksi, te ette pääse taivasten valtakuntaan. Se, joka nöyrtyy tämän lapsen kaltaiseksi, on suurin taivasten valtakunnassa. Ja joka minun nimessäni ottaa luokseen yhdenkin tällaisen lapsen, se ottaa luokseen minut. Mutta jos joku johdattaa lankeemukseen yhdenkin näistä vähäisistä, jotka uskovat minuun, hänelle olisi parempi, että hänen kaulaansa pantaisiin myllynkivi ja hänet upotettaisiin meren syvyyteen. 

Luuk. 16:17, Mark. 10:13-16, Matt. 19:13-15. Totisesti: joka ei ota Jumalan valtakuntaa vastaan niin kuin lapsi, hän ei sinne pääse." 

Mark. 9:35. Jeesus istuutui, kokosi kaksitoista opetuslastaan ympärilleen ja sanoi heille: "Jos joku tahtoo olla ensimmäinen, hänen on oltava viimeinen ja kaikkien palvelija." 

Mark. 12:38-40. Opettaessaan hän sanoi näin: "Varokaa lainopettajia! He kulkevat mielellään pitkissä viitoissa ja odottavat, että heitä tervehditään toreilla, he ottavat synagogassa etumaiset istuimet ja pidoissa kunniapaikat, mutta vievät leskiltä talot ja latelevat pitkiä rukouksiaan vain näön vuoksi. Sitä ankarampi tulee olemaan heidän tuomionsa." 
Luuk. 14:11. Joka itsensä korottaa, se alennetaan, ja joka itsensä alentaa, se korotetaan." 
3. Joh. 1:9. Kirjoitin (apostoli Johannes) muutaman sanan seurakunnalle, mutta Diotrefes, joka mahtailee sen johtajana, ei pidä meitä missään arvossa. 

Matt. 5:1-10. Nähdessään kansanjoukot Jeesus nousi vuorelle. Hän istuutui, ja opetuslapset tulivat hänen luokseen. Silloin hän alkoi puhua ja opetti heitä näin: "Autuaita ovat hengessään köyhät, sillä heidän on taivasten valtakunta. … Autuaita ovat ne, joita vanhurskauden vuoksi vainotaan: heidän on taivasten valtakunta. 

· Valtakunnan kansalaiset odottavat Jeesuksen paluuta. 
Mark. 13:33-37. "Pitäkää varanne, olkaa valveilla, sillä te ette tiedä milloin se aika tulee. Kun mies matkustaa vieraille maille ja talosta lähtiessään antaa kullekin palvelijalle oman tehtävän ja vastuun, niin ovenvartijan hän käskee valvoa. Valvokaa siis, sillä te ette tiedä, koska talon herra tulee: illalla vai keskiyöllä, kukonlaulun aikaan vai aamun jo valjetessa. Hän tulee äkkiarvaamatta - varokaa siis, ettei hän tapaa teitä nukkumasta. Minkä minä sanon teille, sen sanon kaikille: valvokaa!" 
Fil. 3:20-21. Mutta me olemme taivaan kansalaisia, ja taivaasta me odotamme pelastajaksi Herraa Jeesusta Kristusta. Hän muuttaa meidän ruumiimme tästä alennustilasta oman kirkastuneen ruumiinsa kaltaiseksi voimallaan, jolla hän kykenee alistamaan valtaansa kaiken. 
Ilm. 22:17. Henki ja morsian sanovat: "Tule!" Joka tämän kuulee, sanokoon: "Tule!" Joka on janoissaan, tulkoon. Joka haluaa, saa lahjaksi elämän vettä. 
Millaista Jumalan valtakunnassa on (taivaassa, tempauksen jälkeen). 
· Heprealaiskirjeen kirjoittaja kertoo siitä jotain. Jeesuksella on ristin naulojen jäljet käsissään ja jaloissaan taivaassakin. 
Hepr. 12:22-24. … te olette tulleet Siionin vuoren juurelle, elävän Jumalan kaupungin, taivaallisen Jerusalemin luo. Teidän edessänne on tuhansittain enkeleitä ja juhlaa viettävä esikoisten seurakunta, ne, joiden nimet ovat taivaan kirjassa. Siellä on Jumala, kaikkien tuomari, siellä ovat perille päässeiden vanhurskaiden henget, ja siellä on uuden liiton välimies Jeesus ja vihmontaveri, joka huutaa, mutta ei kostoa niin kuin Abelin veri. 
· Paavali kertoo jotain ylösnousemusruumiista (1. Kor. 15:35-50). Yleinen virhe on ajatella että koska maallinen ruumis on ainetta jossa ihmisen sielu/henki on, taivaallinen ruumis sitten olisi pelkkää aineetonta henkeä. Me emme ole ylösnoustuamme myöskään enkeleitä (Mark. 12:25). Jeesuksen ylösnousemusruumis on konkreettinen, fyysisesti käsin kosketeltava mutta samalla katoamaton (ikuinen). Me tulemme kerran taivaallisen ihmisen (Jeesuksen) kaltaisiksi (1. Kor. 15:49). 
Mark. 12:25. Kun noustaan kuolleista, ei oteta vaimoa eikä mennä vaimoksi. Ylösnousseet ovat kuin enkelit taivaassa. 

1. Kor. 15:35-50. Joku ehkä kysyy: "Millä tavoin kuolleet herätetään? Millainen ruumis heillä silloin on?" Mikä järjetön kysymys! Eihän se mitä kylvät tule eläväksi, ellei se ensin kuole. Ja kun kylvät, et kylvä tulevaa kasvia vaan pelkän siemenen, vehnänjyvän tai jonkin muun kasvin siemenen. Mutta Jumala antaa sille sellaisen varren kuin hän on nähnyt hyväksi, jokaiselle siemenelle sellaisen kuin sille kuuluu. Ei kaikkien elollisten ruumis ole samanlainen, vaan ihmisellä on oma ruumiinsa, nelijalkaisilla omansa, linnuilla omansa ja kaloilla omansa. On taivaallisia ja maallisia ruumiita, mutta taivaallisten loisto on aivan toisenlainen kuin maanpäällisten. Auringolla on oma loistonsa, kuulla omansa ja tähdillä omansa, ja toinen tähti loistaa toista kirkkaammin. Samoin tapahtuu kuolleiden ylösnousemuksessa. Se, mikä kylvetään katoavana, nousee katoamattomana. Mikä kylvetään vähäpätöisenä, nousee kirkkaana. Mikä kylvetään heikkona, nousee täynnä voimaa. Kylvetään ajallinen ruumis, nousee hengellinen ruumis. Jos kerran on olemassa ajallinen ruumis, on myös hengellinen. Onkin kirjoitettu: "Ensimmäisestä ihmisestä, Aadamista, tuli elävä olento." Mutta viimeisestä Aadamista tuli eläväksi tekevä henki. Ensimmäisenä ei siis ole hengellinen vaan ajallinen; vasta sen jälkeen tulee hengellinen. Ensimmäinen ihminen on maallinen, maasta lähtöisin, toinen ihminen on taivaasta. Millainen tuo maallinen ihminen oli, sellaisia ovat kaikki maalliset ihmiset, ja millainen tuo taivaallinen ihminen on, sellaisia tulevat olemaan taivaalliset ihmiset. Ja niin kuin me nyt olemme maallisen ihmisen kaltaisia, niin me tulemme kerran taivaallisen ihmisen kaltaisiksi. Sen sanon, veljet, ettei liha ja veri voi saada omakseen Jumalan valtakuntaa ja ettei katoava voi saada omakseen katoamattomuutta. 
Jeesuksen vertauksia taivasten valtakunnasta (maan päällä, ennen tempausta). 
· Vertaus sinapinsiemenestä (Matt. 13:31-32) kertoo siitä, miten taivasten valtakunta alkoi maailmassa vähäisenä. Nykyisin kristityt ovat suurin uskontoryhmä maailmassa. Valitettavasti siihen pesiytyy myös "siemeniä syöviä lintuja", jotka pyrkivät estämään aidon Jumalan sanan aikaansaaman kasvun. 
Matt. 13:31-32, Luuk. 13:18-19. Jeesus esitti heille myös tällaisen vertauksen: "Taivasten valtakunta on kuin sinapinsiemen, jonka mies kylvi maahansa. Se on pienin kaikista siemenistä, mutta kun sen taimi kasvaa täyteen mittaansa, se on puutarhan kasveista suurin. Lopulta se on kuin puu, niin että taivaan linnut tulevat ja pesivät sen oksille." 

· Hapete-vertauksen (Matt. 13:33) olen ymmärtänyt seuraavasti; Ensimmäinen vakallinen oli maailma ennen vedenpaisumusta. Kaikki "happani", vain Noan perhekunta pelastui. Toinen vakallinen on nykyinen maailma. Tempauksen jälkeen kaikki "happanee". Kolmas vakallinen on 1000 vuotinen aikakausi. Sielläkin kaikki "happanee", kun saatana vapautetaan vankeudestaan ja kansat yrittävät tuhota pyhän kaupungin. 
Matt. 13:33, Luuk. 13:20-21. Vielä hän (Jeesus) esitti heille vertauksen: "Taivasten valtakunta on kuin hapate. Kun nainen sekoitti sen kolmeen vakalliseen jauhoja, koko taikina happani." 

· Peltoon (maailma) kätketty aarre on Jumalan lapset. Jeesus Kristus luopui kaikesta, sovitti ihmiskunnan Jumalan kanssa ja on nyt kaiken omistaja. 

Matt.13:33. "Taivasten valtakunta on kuin peltoon kätketty aarre. Kun mies löysi sen, hän peitti sen uudelleen maahan, ja sitten hän iloissaan myi kaiken minkä omisti ja osti sen pellon. 

Matt. 13:45-46. "Taivasten valtakunta on myös tällainen. Kauppias etsi kauniita helmiä. Kun hän löysi yhden kallisarvoisen helmen, hän myi kaiken minkä omisti ja osti sen. 

· Entä mikä on se kallio, jolle Jeesus rakentaa kirkkonsa? Tätä vertausta on selitetty kolmella tavalla. 
1. Pietari olisi se kallio. Näin mm. roomalaiskatolinen kirkko. Tällä perustellaan paavin valtaa, joka olisi Pietarista alkanut jatkumo. 

2. Pietarin tunnustus "Sinä olet Messias, elävän Jumalan poika." olisi se kallio. Näin mm. joissakin suunnissa julistetaan. 

3. Jeesus Kristus olisi itse se kallioperustus (petra). Pietari olisi tästä kalliosta lohkaistu palanen (petros). Taivasten valtakunnan avaimet on annettu jokaiselle opetuslapselle, ei vain Pietarille (Matt. 18:18). 
Matt. 16:15-19. "Entä te?" kysyi Jeesus. "Kuka minä teidän mielestänne olen?" Simon Pietari vastasi: "Sinä olet Messias, elävän Jumalan poika." Jeesus sanoi hänelle: "Autuas olet sinä, Simon, Joonan poika. Tätä ei sinulle ole ilmoittanut liha eikä veri, vaan minun Isäni, joka on taivaissa. Ja minä sanon sinulle: Sinä olet Pietari (Nimi Pietari, kreikaksi Petros, on eri sana kuin kallio, petra), ja tälle kalliolle (petra) minä rakennan kirkkoni. Sitä eivät tuonelan portit voita. Minä olen antava sinulle taivasten valtakunnan avaimet. Minkä sinä sidot maan päällä, se on sidottu taivaissa, ja minkä sinä vapautat maan päällä, se on myös taivaissa vapautettu." 

Matt. 18:18. Totisesti: kaikki, minkä te sidotte maan päällä, on sidottu taivaassa, ja kaikki, minkä te vapautatte maan päällä, on myös taivaassa vapautettu. 

· Anteeksi antamisen tärkeys (Matt. 18:21-35). Me olemme Jumalalle velkaa tuon vertauksen "200 000 vuoden palkkasumman" verran. Sitä emme ikinä kykene maksamaan. Jumala antaa sen meille anteeksi Jeesuksen Kristuksen sovintoveren perusteella. Jos me emme itse suostu antamaan lähimmäisellemme anteeksi "100 päivän palkkasummaa", voimme menettää kaiken. 
Matt. 18:21-35. Silloin Pietari tuli Jeesuksen luo ja sanoi: "Herra, jos veljeni yhä uudestaan tekee väärin minua kohtaan, niin kuinka monta kertaa minun on annettava hänelle anteeksi? Peräti seitsemän kertaako?" "Ei seitsemän, vaan seitsemänkymmentäseitsemän kertaa" , vastasi Jeesus. "Taivasten valtakunta on kuin kuningas, joka vaati palvelijoiltaan tilitykset. Kun hän alkoi tarkastaa niitä, hänen eteensä tuotiin palvelija, joka oli hänelle velkaa kymmenentuhatta talenttia (200 000 vuoden palkka). Miehellä ei ollut, millä maksaa, ja niin kuningas määräsi, että hänet, hänen vaimonsa ja lapsensa ja koko hänen omaisuutensa oli myytävä ja velka maksettava. Silloin palvelija heittäytyi maahan hänen eteensä ja pyysi: 'Ole kärsivällinen! Minä maksan sinulle kyllä kaiken.' Kuninkaan tuli sääli palvelijaansa, ja hän päästi miehen menemään ja antoi velan anteeksi. "Mutta kun palvelija meni ulos, hän tapasi toisen palvelijan, joka oli hänelle velkaa sata denaaria (100 päivän palkka). Hän kävi mieheen käsiksi, kuristi häntä kurkusta ja sanoi: 'Maksa, mitä olet velkaa!' Mies heittäytyi maahan ja pyysi: 'Ole kärsivällinen! Kyllä minä maksan sinulle.' Mutta toinen ei suostunut siihen. Hän meni ja toimitti työtoverinsa vankilaan, kunnes tämä maksaisi velkansa. "Muut palvelijat näkivät, mitä tapahtui, ja panivat sen pahakseen. He menivät kuninkaan luo ja kertoivat hänelle kaiken. Silloin kuningas kutsutti palvelijan luokseen ja sanoi: 'Sinä kelvoton! Minä annoin sinulle anteeksi koko velan, kun sitä minulta pyysit. Eikö sinunkin olisi pitänyt armahtaa työtoveriasi, niin kuin minä armahdin sinua?' Vihoissaan kuningas pani palvelijansa ankaraan vankeuteen, kunnes tämä maksaisi koko velan. "Näin tekee minun taivaallinen Isänikin teille, jos te ette kaikesta sydämestä anna kukin veljellenne anteeksi." 

· Avioliittoon kelpaamaton (alkutekstissä muistaakseni käytetään sanaa "kuohittu"). 

Roomalaiskatolinen kirkko ei aikoinaan halunnut maksaa pappiensa perheen elatusta ja siksi sääti pappien selibaatin. Tätä mielestäni Raamatun vastaista tapaa siellä noudatetaan edelleen. Tosin merkkejä siitä luopumisesta on nähtävissä. Naimattomuus on vapaaehtoinen valinta, jolla ei saa "lisäpisteitä". 
Jotka avioliittoon kelpaamattomina kuitenkin menevät naimisiin ja sitten eroavat (tai käyttäytymisellään pakottavat toisen eroamaan), tekevät suuren synnin sillä Jumala vihaa hylkäämistä. Tämäkin synti on mahdollista saada anteeksi Jeesuksen Kristuksen sovintoveressä. 
Matt. 19:10-12. Opetuslapset sanoivat: "Jos avioliitto merkitsee miehelle tätä, on parempi olla menemättä naimisiin." Mutta hän sanoi heille: "Se ratkaisu ei sovellu kaikille, ainoastaan niille, joille se osa on annettu. On sellaisia, jotka äitinsä kohdusta saakka ovat avioliittoon kelpaamattomia, on toisia, joista ihmiset ovat tehneet sellaisia, ja on niitä, jotka itse, taivasten valtakunnan tähden, ovat ottaneet osakseen naimattomuuden. Joka voi valita tämän ratkaisun, valitkoon." 

· Jotkut tekevät työtä Jumalan valtakunnan hyväksi koko ikänsä, jotkut vain hetken. Jumala ei erottele heitä, vaikka me valitettavan usein niin teemme. Ajatellaanpa ristin ryöväriä, joka sai olla jeesuksen seurassa vain 6 tuntia. Kuinka paljon hän sai aikaan (ja saa edelleenkin) Jeesuksen puoleen kääntymisellään ja sanoillaan. 
Matt. 20:1-16. "Taivasten valtakuntaa voi verrata isäntään, joka aamuvarhaisella (klo 6) lähti palkkaamaan työmiehiä viinitarhaansa. Hän sopi miesten kanssa yhden denaarin päiväpalkasta ja lähetti heidät viinitarhaan. Päivän kolmannella tunnilla (klo 9) hän lähti taas ulos ja näki, että torilla seisoi vielä miehiä jouten. 'Menkää tekin viinitarhaan', hän sanoi heille, 'minä maksan teille sen, mitä kuuluu maksaa.' Miehet lähtivät. Kuudennen (klo 12) ja yhdeksännen (klo 15) tunnin aikaan isäntä lähti taas ulos ja teki samoin. Kun hän sitten meni ulos yhdennellätoista (klo 17) tunnilla, hän näki vieläkin muutamia joutilaita ja kysyi heiltä: 'Miksi te seisotte täällä kaiken päivää toimettomina?' 'Kukaan ei ole palkannut meitä', he vastasivat. Hän sanoi miehille: 'Menkää tekin minun viinitarhaani.' "Kun sitten tuli ilta (klo 18), viinitarhan omistaja sanoi tilanhoitajalleen: 'Kutsu työmiehet ja maksa heille palkka, viimeksi tulleille ensin ja ensimmäisille vasta sitten.' Ne, jotka oli palkattu yhdennellätoista tunnilla, tulivat ja saivat kukin denaarinsa. Kun ensiksi palkatut tulivat, he luulivat saavansa enemmän, mutta hekin saivat vain denaarin. Silloin he nostivat metelin ja sanoivat isännälle: 'Nämä viimeksi tulleet tekivät työtä yhden ainoan tunnin, ja silti sinä annat heille saman kuin meille, jotka olemme kantaneet päivän kuorman ja helteen.' Mutta isäntä sanoi yhdelle miehistä: 'Ystäväni, enhän minä tee sinulle vääryyttä. Emmekö me sopineet denaarista? Ota omasi ja mene. Minä tahdon maksaa tälle viimeksi tulleelle saman kuin sinulle, ja kai minä saan omallani tehdä mitä haluan? Katsotko sinä karsaasti sitä, että minä olen hyvä?' "Näin viimeiset tulevat ensimmäisiksi ja ensimmäiset viimeisiksi." 

Luuk. 13:29-30. Idästä ja lännestä, pohjoisesta ja etelästä tulee ihmisiä, jotka käyvät aterialle Jumalan valtakunnassa. Monet viimeiset ovat silloin ensimmäisiä, monet ensimmäiset viimeisiä." 

· Kaikkia kutsutaan Jumalan valtakuntaan sillä Jeesuksen sovintoveri riittää kattamaan kaikki synnit (pois lukien Pyhän Hengen pilkka). Jumalan valtakunta, Karitsan veressä valkaistu hääpuku, ei kuitenkaan kelpaa kaikille. Ne joille hääpuku kelpaa, ne Jumala valitsee. 
Matt. 22:8-14. Sitten kuningas sanoi palvelijoilleen: 'Kaikki on valmiina hääjuhlaa varten, mutta kutsutut eivät olleet juhlan arvoisia. Menkää nyt teille ja toreille ja kutsukaa häihin keitä vain tapaatte.' Palvelijat menivät ja keräsivät kaikki, jotka he tapasivat, niin pahat kuin hyvät, ja häähuone täyttyi aterialle tulleista. "Kun kuningas tuli sisään katsomaan juhlavieraitaan, hän näki siellä miehen, jolla ei ollut hääpukua. Hän kysyi tältä: 'Ystäväni, kuinka saatoit tulla tänne ilman häävaatteita?' Mies ei saanut sanaa suustaan. Silloin kuningas sanoi palvelijoilleen: 'Sitokaa hänet käsistä ja jaloista ja heittäkää ulos pimeyteen. Siellä itketään ja kiristellään hampaita. Monet ovat kutsuttuja, mutta harvat valittuja.'" 

· Näyttäisi siltä, että Jeesuksen paluun hetkellä suurin osa seurakunnasta ei Häntä odottaisikaan vaan nukkuu. Jumala on armollinen ja ottaa jokaisen nukkuvankin lapsensa luokseen. Pyhä Henki (vertauksessa öljy/öljyastia) on Jumalan lapsen tuntomerkki. 
Matt. 25:1-13. "Silloin (Jeesuksen paluun hetkellä) taivasten valtakunta on oleva tällainen. Oli kymmenen morsiusneitoa, jotka ottivat lamppunsa ja lähtivät sulhasta vastaan. Viisi heistä oli tyhmää ja viisi viisasta. Tyhmät ottivat lamppunsa mutta eivät varanneet mukaansa öljyä. Viisaat sitä vastoin ottivat lampun lisäksi mukaansa öljyastian. Kun sulhanen viipyi, heitä kaikkia alkoi väsyttää ja he nukahtivat. Mutta keskellä yötä kuului huuto: 'Ylkä tulee! Menkää häntä vastaan!' Silloin kaikki morsiusneidot heräsivät ja panivat lamppunsa kuntoon. Tyhmät sanoivat viisaille: 'Antakaa meille vähän öljyä, meidän lamppumme sammuvat.' Mutta viisaat vastasivat: 'Emme me voi, ei se riitä meille kaikille. Menkää ostamaan kauppiailta.' Mutta kun he olivat ostamassa öljyä, sulhanen tuli. Ne, jotka olivat valmiit, menivät hänen kanssaan häätaloon, ja ovi suljettiin. Jonkin ajan kuluttua toisetkin saapuivat sinne ja huusivat: 'Herra, Herra, avaa meille!' Mutta hän vastasi: 'Totisesti, minä en tunne (tunnusta) teitä.' "Valvokaa siis, sillä te ette tiedä päivää ettekä hetkeä. 

